། །སྙན་པའི་བ་དན་འགྲོ་ན་ལྷང་ངེ་བ། །ཀླུ་སྒྲུབ་ཐོགས་མེད་གཉིས་ལས་
རིམ་བཞིན་དུ། །ལེགས་བརྒྱུད་བྱང་ཆུབ་ལམ་གྱི་རིམ་པ་ནི། །སྐྱེ་དགུའི་འདོད་དོན་མ་
ལུས་སྐོང་བས་ན། །གདམས་པ་རིན་ཆེན་དབང་གི་རྒྱལ་པོ་སྟེ། །གཞུང་བཟང་སྟོང་གི་ཆུ་
བོ་འདུ་བའི་ཕྱིར། །དཔལ་ལྡན་ལེགས་(༢བ)པར་བཤད་པའི་རྒྱ་མཚོའང་ཡིན། །ཞེས་
གསུངས་སོ། །དེས་ན་གདམས་པ་འདི་གཞན་ལས་ཁྱད་པར་འཕགས་པའི་ཆེ་བ་བཞི་
དང་ལྡན་པ་ཡིན་ཏེ། གདམས་པ་འདི་ལ་བརྟེན་ནས། རྒྱལ་བའི་གསུང་རབ་ཇི་སྙེད་པ་
ཐམས་ཅད་ལས། ཁ་ཅིག་ལམ་གྱི་གཙོ་བོ། ཁ་ཅིག་ལམ་གྱི་ཡན་ལག་སྟོན་བྱེད་དུ་ཤེས་
ནས། དངོས་དང་བརྒྱུད་པ་ཅི་རིགས་པའི་སྒོ་ནས། གང་ཟག་རང་ཉིད་ལྟ་བུ་ཞིག་འཚང་
རྒྱ་བའི་ཆ་རྐྱེན་དུ་གོ་བའི་བསྟན་པ་ཐམས་ཅད་འགལ་མེད་རྟོགས་པའི་ཆེ་བ། མདོ་སྔགས་
ཀྱི་གསུང་རབ་དང་། དེའི་དགོངས་འགྲེལ་གྱི་བསྟན་བཅོས་ཚད་ལྡན་རྣམས་ཕྱིའི་གོ་རྒྱ་
གཅོད་པའི་བཤད་ཆོས་ཙམ་དང་། ཉམས་སུ་ལེན་རྒྱུའི་སྙིང་པོའི་ཡན་ལག་དེ་རྣམས་ལས་
གཞན་ན་ཡོད་པར་འཛིན་པའི་ལོག་རྟོག་རྣམས་ལྷག་མ་མེད་པར་ལོག་ནས། གསུང་རབ་
དགོངས་འགྲེལ་དང་བཅས་པའི་བརྗོད་བྱ་མཐའ་དག །བཤེས་གཉེན་བསྟེན་ཚུལ་ནས།
-2-

བྱང་ཆུབ་ལམ་གྱི་རིམ་པའི་འཁྲིད་གསེར་གྱི་ཡང་ཞུན།
ཞི་ལྷག་གི་བར་གྱི་ལམ་གྱི་རིམ་པར་བསྡུས་ནས་དེ་དག་གདམས་པའི་མཐིལ་དུ་བཟུང་
སྟེ། བརྗོད་བྱའི་དོན་གྱི་དཔྱད་སྒོམ་དགོས་པ་ལ་དཔྱད་སྒོམ། འཇོག་སྒོམ་དགོས་པ་ལ་
འཇོག་སྒོམ་བྱེད་པའི་ཉམས་ལེན་སྟོན་པའི་གདམས་ངག་ཏུ་གོ་བར་འགྱུར་བས་ན། གསུང་
རབ་ཐམས་ཅད་གདམས་ངག་ཏུ་འཆར་བའི་ཆེ་བ་དེ་ལྟར་གསུང་རབ་དགོངས་འགྲེལ་
དང་བཅས་པའི་གཞུང་ཆེ་བ་རྣམས་གདམས་པའི་མཆོག་ཡིན་ཡང་། བདག་ལྟ་བུའི་རྒྱ་
ཆེན་པོའི་གསུང་རབ་ཀྱི་དོན་(༣ན)ལ་མ་སྦྱངས་པའི་གང་ཟག་ལས་དང་པོ་བ་རྣམས་
ཀྱིས་དམ་པའི་མན་ངག་ལ་མ་བརྟེན་པར་གཞུང་ཆེན་མོ་དེ་དག་གི་དོན་ལ་ཐོས་བསམ་
གྱིས་ཞུགས་ཀྱང་། དགོངས་དོན་ཇི་ལྟ་བ་བཞིན་མི་རྙེད་པའམ། རྙེད་ཀྱང་དུས་རྒྱུན་རིང་
ཞིང་ཚེགས་ཤིན་ཏུ་ཆེ་བ་ལ་བལྟོས་དགོས། བླ་མ་དམ་པའི་མན་ངག་ལམ་སྒྲོན་ནི། བྱང་
ཆུབ་ལམ་རིམ་ཉིད་ལྟ་བུ་ལ་བརྟེན་ནས། གཞུང་ཆེན་པོ་རྣམས་ཀྱི་དོན་ཚེགས་མེད་པར་
རྙེད་པས་ན། རྒྱལ་བའི་དགོངས་པ་བདེ་བླག་ཏུ་རྙེད་པའི་ཆེ་བ་དེ་ལྟར་རྙེད་པའི་ཚེ། སངས་
རྒྱས་ཀྱི་བཀའ་ཐམས་ཅད་དངོས་དང་བརྒྱུད་པའི་སྒོ་ནས་འཚང་རྒྱ་བའི་ཐབས་སྟོན་པར་
གོ་བས། འགའ་ཞིག་འཚང་རྒྱ་བའི་ཐབས་སྟོན་པར་བཟུང་ནས་སློབ་དགོས་པ་དང༌།
འགའ་ཞིག་འཚང་རྒྱ་བའི་གེགས་སུ་བཟུང་ནས་དོར་བྱར་བྱེད་པ་ཆོས་སྤོང་གི་ལས་ཡིན་
པས། གདམས་པ་འདི་ལ་བརྟེན་ནས་སྔར་བཤད་པ་ལྟར་བསྟན་པ་ཐམས་ཅད་འགལ་
མེད་དུ་རྟོགས་པའི་ངེས་པ་རྙེད་པ་ཙམ་གྱིས་དེ་ལྟ་བུའི་ཆོས་སྤོང་གི་ཉེས་སྤྱོད་ཆེན་པོ་
རང་འགགས་སུ་འགྱུར་བའི་ཆེ་བ་རྣམས་དང་ལྡན་པའི་ཕྱིར། དེ་ལྟར་ན་གསུང་རབ་ཀྱི་
དོན་ལ་དཔྱོད་པའི་རྣམ་དཔྱོད་དང་ལྡན་པའམ། ལྡན་པར་འདོད་ན་ནི། རྒྱ་བོད་ཀྱི་མཁས་
པའི་སྐྱེ་བོ་སྐལ་ལྡན་དུ་མས་བསྟེན་ཅིང་ཐུགས་ཉམས་སུ་བཞེས་པའི་གདམས་པ་མཆོག་
ཏུ་གྱུར་པ་སྐྱེས་བུ་གསུམ་གྱི་ལམ་གྱི་རིམ་པ་འདིས། ཡིད་(༣བ)རང་དབང་མེད་པར་ཕྲོགས་
- 3 -

རྒྱལ་དབང་གསུམ་པ་བསོད་ནམས་རྒྱ་མཚོའི་གསུང་འབུམ།
ཏེ་ཉན་བསམ་སྒོམ་པ་ལ་འཇུག་རིགས་ཏེ། གདམས་པ་དེ་ཉིད་གོང་དུ་བཤད་པ་ལྟར་གྱི་
ཆེ་བ་བཞི་དང་ལྡན་པས་སོ། །རྗེ་བླ་མས་ཀྱང་། བསྟན་པ་ཐམས་ཅད་འགལ་མེད་རྟོགས་
པ་དང་། །གསུང་རབ་མ་ལུས་གདམས་པར་འཆར་བ་དང་། །རྒྱལ་བའི་དགོངས་པ་བདེ་
བླག་རྙེད་པ་དང་། །ཉེས་སྤྱོད་ཆེན་པོའི་གཡང་ས་ལས་ཀྱང་བསྲུང་། །དེ་ཕྱིར་རྒྱ་བོད་མཁས་
པའི་སྐྱེ་བོ་ནི། །སྐལ་ལྡན་དུ་མས་བསྟེན་པའི་གདམས་པ་མཆོག །སྐྱེས་བུ་གསུམ་གྱི་ལམ་
གྱི་རིམ་པ་ཡིས། །ཡིད་རབ་མི་འཕྲོག་དཔྱོད་ལྡན་སུ་ཞིག་ཡོད། །ཅེས་གསུངས་པས་སོ། །
དེ་ལྟ་བུའི་ཆེ་བ་དང་ལྡན་པའི་གདམས་པ། རྒྱལ་བའི་གསུང་རབ་ཀུན་གྱི་སྙིང་པོ་ཕྱོགས་
གཅིག་ཏུ་བསྡུས་པ་སྐྱེས་བུ་གསུམ་གྱི་ལམ་གྱི་རིམ་པའི་ཚུལ་འདི་ཡོངས་སུ་རྫོགས་པ་ལྟ་
ཅི་སྨོས། ཐུན་རེ་ཙམ་སྟོན་ཚུལ་ཕྱིན་ཅི་མ་ལོག་པར་སྟོན་ཅིང་བཤད་པའི་ཕན་ཡོན་བསམས་
ཏེ་སྟོན་པ་དང་ཆོས་ལ་རིམ་གྲོ་བསྐྱེད། བསམ་སྦྱོར་རྣམ་དག་གི་སྒོ་ནས་སྣོད་ལྡན་གྱི་གང་
ཟག་ལ་ཕྱིན་ཅི་མ་ལོག་པར་སྟོན་པ་ལས་དམ་ཆོས་ཚུལ་བཞིན་བཤད་པའི་ཕན་ཡོན་རླབས་
ཆེན་པོ་བསྡུད་པ་དང་། ཉན་ཚུལ་ཕྱིན་ཅི་མ་ལོག་པར། སྣོད་ཀྱི་སྐྱོན་གསུམ་སྤང་བ་དང་།
འདུ་ཤེས་དྲུག་བསྟེན་པ་སོགས་ཀྱི་སྒོ་ནས་ཉན་པ་ལ་དམ་ཆོས་ཐོས་པའི་ཕན་ཡོན་རླབས་
ཆེན་སྡུད་པ་དེ་འབྱུང་བར་ངེས་པས། ཉན་བཤད་ཚུལ་བཞིན་དུ་བྱེད་པ་(༤ན)ལ་འབད་
པར་བྱ་རིགས་ཤིང་བྱེད་དགོས་ཏེ། རྗེ་བླ་མས། གསུང་རབ་ཀུན་གྱི་སྙིང་པོ་བསྡུ་བསྡུ་བ། །
ཚུལ་འདི་ཐུན་རེ་སྟོན་དང་ཉན་པས་ཀྱང་། །དམ་ཆོས་འཆད་དང་ཐོས་པའི་ཕན་ཡོན་ཚོགས། །
རླབས་ཆེན་སྡུད་པར་ངེས་པས་དེ་དོན་བསམ། །ཞེས་གསུངས་པས་སོ། །འོ་ན་དེ་ལྟ་བུའི་
གདམས་པ་ཚུལ་བཞིན་དུ་ཉན་པ་ལ་ཕན་ཡོན་རླབས་ཆེན་འབྱུང་བ་དེ་ལྟ་ན། གདམས་
པ་ཁྱད་པར་ཅན་དེ་གང་ཟག་ཇི་ལྟ་བུ་ཞིག་ལས་ཉན་དགོས་སྙམ་ན་སྤྱིར་དམ་པའི་ཆོས་
ཉན་པར་འོས་པའི་བཤེས་གཉེན་ལ་ཐེག་པ་ཆེ་ཆུང་དང་། མདོ་སྔགས་ཀྱི་སྐབས་ལས་
- 4 -

བྱང་ཆུབ་ལམ་གྱི་རིམ་པའི་འཁྲིད་གསེར་གྱི་ཡང་
·ང་ཞུན།
བཤེས་གཉེན་གྱི་མཚན་ཉིད་མི་འདྲ་བ་མང་དུ་གསུངས་ཀྱང་། གདམས་པ་རིན་པོ་ཆེ་
འདི་ལྟ་བུའི་བཀའ་དྲིན་ནོད་པའི་དགེ་བའི་བཤེས་གཉེན་ནི་མདོ་སྡེ་རྒྱན་ལས་བཤད་པ་
ལྟར་ལ། དུལ་བ་ཚུལ་ཁྲིམས་ཀྱི་བསླབ་པ། ཞི་བ་ཏིང་ངེ་འཛིན་གྱི་བསླབ་པ། ཉེ་བར་
ཞི་བ་ཤེས་རབ་ཀྱི་བསླབ་པ་སྟེ།
རྟོགས་པའི་ཡོན་ཏན་དང་། སྡེ་སྣོད་གསུམ་ལ་སོགས་པ་མང་དུ་ཐོས་པ་ལུང་གི་ཡོན་
ཏན་དང་། དེ་ཁོ་ན་ཉིད་རབ་ཏུ་རྟོགས་པའི་ཤེས་རབ་དང་ལྡན་པ། སློབ་མ་ལས་ཡོན་
ཏན་ལྷག་པ་སྟེ། ཆོས་སྨྲ་བ་པོ་རང་གིས་ཐོབ་པའི་ཡོན་ཏན་དྲུག་དང་། ལམ་ལ་ཇི་ལྟར་
བཀྲི་བའི་རིམ་པ་ལ་མཁས་ཤིང་། དོན་གདུལ་བྱའི་རྣ་བར་སྐྱེལ་བའི་སྨྲ་མཁས་པ། རྙེད་
བཀུར་སོགས་ལ་མི་བལྟ་བར། སྙིང་རྗེས་ཀུན་ནས་བརླངས་ཏེ་ཆོས་སྟོན་(༤བ)པས་
ཀུན་སློང་དག་པ་བརྩེ་བ་དང་། ཆོས་བཤད་པ་སོགས་ཀྱི་གཞན་དོན་ལ་སྤྲོ་བའི་བརྩོན་
པ་དང་བཅས་པ་དང༌། འཆད་པའི་དཀའ་སྤྱད་དང་། འཁོར་གྱིས་ལོག་སྒྲུབ་མི་བཟོད་
པའི་རྟོགས་པ་སྤངས་པ་སྟེ། གཞན་རྗེས་སུ་འཛིན་པའི་ཡོན་ཏན་བཞི་དང་ལྡན་པ་སྟེ་ཆོས་
བཅུ་ལྡན་ཞིག་བསྟེན་ནས་ཐེག་ཆེན་གྱི་གདམས་པ་དང་། རྗེས་སུ་བསྟན་པ་ནོད་པར་བྱ་
ཞིང་། ཉན་པ་པོའི་གང་ཟག་ཀྱང་སྤྱིར་གཟུ་བོར་གནས་པ། ལམ་ཡང་དག་པ་དང་ལྟར་
སྣང་གི་རྣམ་དབྱེ་འབྱེད་ པའི་བློ་དང་ལྡན་པ། ལམ་ཡང་དག་དོན་དུ་གཉེར་བ་གསུམ།
དེའི་སྟེང་དུ་ཆོས་དང་ཆོས་སྨྲ་བ་ལ་གུས་པ་སྟེ་བཞི་ལྡན་དགོས་ལ། ཁྱད་པར་ལམ་འདི་
ལྟ་བུ་ལ་བཀྲིར་རུང་བའི་སློབ་མ་མཚན་ཉིད་ལྡན་པ་ལ། ཆོས་ལ་དོན་གཉེར་ཆེ་བ། ཉན་
པའི་ཚེ་ཡིད་ལེགས་པར་གཏོད་པ། ཆོས་དང་ཆོས་སྨྲ་བ་ལ་དད་གུས་ཆེ་བ། ཉེས་བཤད་
དོར་ནས་ལེགས་བཤད་འཛིན་པའི་ཆོས་བཞི་ལྡན་དང་། དེའི་མཐུན་རྐྱེན་བློ་དང་ལྡན་པ།
འགལ་རྐྱེན་འདོར་བ་གཟུར་གནས་ཏེ་དྲུག་ལྡན་དུ་བྱ་དགོས་པས། རང་ཡང་ལམ་འདི་
བསླབ་པ་གསུམ་གྱི་སྒོ་ནས་རྒྱུད་དུལ་བར་བྱས་པའི་
-5-

རྒྱལ་དབང་གསུམ་པ་བསོད་ནམས་རྒྱ་མཚོའི་གསུང་འབུམ།
སྟོན་པ་པོ་བྱེད་འདོད་ན། བཤེས་གཉེན་གྱི་མཚན་ཉིད་དེ་དག་དང་ལྡན་པ་ལ་འབད།
ཉན་པའི་ཚེ་ཉན་པ་པོའི་མཚན་ཉིད་དང་ལྡན་པ་ལ་བསླབ་བོ། །དགེ་བའི་བཤེས་གཉེན་
མཚན་ཉིད་དང་ལྡན་པ་ཞིག་ལས། གདམས་ངག་སྐྱེས་བུ་གསུམ་གྱི་ལམ་གྱི་རིམ་པ་ཚུལ་
བཞིན་ཉན་ནས་ཉམས་སུ་ཇི་ལྟར་ལེན་(༥ན)པའི་ཚུལ་ནི། དང་པོར་གནས་ཡིད་དང་
མཐུན་པར་དཀོན་མཆོག་གི་རྟེན་བཀྲམ་མཆོད་པ་གཡོ་མེད་པར་ལེགས་པར་བཤམས།
སྟན་བདེ་བ་ལ་སྐྱིལ་ཀྲུང་བཅས། བསམ་པ་ཐག་པ་ནས་བློ་ལྟོས་བཀལ་བའི་སྐྱབས་འགྲོ་
རྒྱུད་དང་འདྲེས་པ་མང་དུ་བྱས། ཚད་མེད་པ་བཞི་བསྒོམས། སངས་རྒྱས་ཆོས་དང་ཚོགས་
ཀྱི་མཆོག་རྣམས་ལ། །ཞེས་སོགས་ཀྱིས་སེམས་བསྐྱེད། ཨོཾ་སྭ་བྷཱ་ཝས་ཆོས་ཐམས་ཅད་
རང་བཞིན་གྱིས་གྲུབ་པས་སྟོང་པའི་སྟོང་པ་ཉིད་དུ་གྱུར། སྟོང་པའི་ངང་ལས་མདུན་གྱི་
ནམ་མཁའ་སེང་གེ་ཆེན་པོ་བརྒྱད་གྱིས་བཏེགས་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་
བའི་སྟེང་དུ་སྣ་ཚོགས་པདྨ་དང་ཟླ་བའི་གདན་གྱི་སྟེང་དུ། རང་ལ་ལམ་འདི་སྟོན་པའི་བླ་
མ་དང་དབྱེར་མེད་པའི་བདག་ཅག་གི་སྟོན་པ་ལ། ་རྒྱ་ཆེན་སྤྱོད་བརྒྱུད་དང་། ཟབ་མོ་ལྟ་
བརྒྱུད་ཀྱི་བླ་མས་བསྐོར་བ་དང་། དེའི་མཐར་ཕྱོགས་བཅུའི་སངས་རྒྱས་བྱང་སེམས། ཉན་
ཐོས་རང་རྒྱལ། དཔའ་བོ་མཁའ་འགྲོ་བཀའ་སྲུང་རྒྱ་མཚོའི་ཚོགས་ཀྱིས་བསྐོར་བ་སྤྱན་
དྲངས་ནས་བཞུགས་པར་གྱུར། རྣམ་དག་ཆོས་ཀྱི་དབྱིངས་ལས་མ་གཡོས་ཀྱང་། །ཐུགས་
རྗེ་ཚད་མེད་འགྲོ་ལ་ཕྱོགས་བཅུར་གཟིགས། །རྒྱལ་བ་ཀུན་གྱི་འཕྲིན་ལས་རྒྱས་མཛད་
པའི། །དུས་གསུམ་བླ་མ་འཁོར་བཅས་གཤེགས་སུ་གསོལ། །མ་ལུས་སེམས་ཅན་ཀུན་
གྱི་མགོན་གྱུར་ཅིང་། །(༥བ)ཞེས་སོགས་ཀྱིས་སྤྱན་དྲངས། ཁྲུས་ཀྱི་ཁང་པ་ཤིན་ཏུ་དྲི་
ཞིམ་པ། །ཞེས་སོགས་ཀྱིས་ཁྲུས་ཁང་བསྐྱེད་པ། ཁྲུས་གསོལ་བ། སྐུ་དབྱི་བ། ན་བཟའ་
དང་རྒྱན་འབུལ་བ། བདག་དང་འགྲོ་ལ་སོགས་ཀྱིས་མཆོད་པ། ཚོགས་ཀྱི་ཞིང་དུ་བཞུགས་
- 6 -

བྱང་ཆུབ་ལམ་གྱི་རིམ་པའི་འཁྲིད་གསེར་གྱི་ཡང་ཞུན།
སུ་གསོལ་བ་རྣམས་སྤྱོད་འཇུག་ནས་འབྱུང་བ་ལྟར་བྱ། དེ་ནས་བསག་སྦྱང་གི་གནད་བསྡུས་
པ་ཡན་ལག་བདུན་པ་བྱ་བ་ནི། ཐོག་མར་སངས་རྒྱས་ཐམས་ཅད་འདུས་པའི་སྐུ། །ཞེས་
སོགས་དང་། ཐུགས་རྗེ་ཆེན་པོ་བདེ་གཤེགས་རྡོ་རྗེ་འཆང༌། །ཆོས་གཟིགས་ཏེ་ལོ་པ་དང་།
ཞེས་སོགས་ཀྱིས་ཉམས་ལེན་བྱིན་རླབས་བརྒྱུད་དང་། བྱམས་པ་ཐོགས་མེད་དབྱིག་གཉེན་
རྣམ་གྲོལ་སྡེ། །ཞེས་སོགས་ཀྱིས་རྒྱ་ཆེན་སྤྱོད་བརྒྱུད་དང༌། ཡོད་མེད་ཕྱོགས་འཇིག་རྒྱལ་
སྲས་ཀླུ་སྒྲུབ་དང་། །ཞེས་སོགས་ཀྱིས་ཟབ་མོ་ལྟ་བརྒྱུད། རྒྱལ་བའི་མདུན་ན། ཞེས་
སོགས་ཀྱིས་ཇོ་བོ། ཡོངས་ཀྱི་དགེ་བའི་བཤེས་གཉེན། ཞེས་སོགས་ཀྱིས་འབྲོམ། དམིགས་
མེད་བརྩེ་བའི་གཏེར་ཆེན་སྤྱན་རས་གཟིགས། །ཞེས་སོགས་ཀྱིས་རྗེ་དང་། ལུང་རིགས་
སོགས་འདྲ། རླབས་ཆེན་ཤེས་རབ་ཟབ་མོའི་ལུས་སྟོབས་རྒྱས། །ཞེས་སོགས་དང་། རིག་
གྲོལ་ཕུན་ཚོགས། ཞེས་སོགས་དང་། དགོས་འདོད་ཀུན་འབྱུང་། ཞེས་སོགས་དང་། གང་
ལ་བདག་ཅག་རིག་པ་བསླབས་པ་དང་། །ཞེས་སོགས་དང་། (༦ན)སྟོན་པ་བླ་མེད་སངས་
རྒྱས་རིན་པོ་ཆེ། ཞེས་སོགས་དང་། ཐབས་མཁས་ཐུགས་རྗེས་ཤཀྱའི་རིགས་སུ་འཁྲུངས། །
ཞེས་སོགས་དང༌། ཇི་སྙེད་སུ་དག་ཅེས་པ་ནས། ཕྱག་འཚལ་མཆོད་པར་བགྱི། །ཞེས་པའི་
བར་བྱས། དེ་ནས་མཎྜལ་རྒྱས་བསྡུས་གང་ཡང་རུང་བ་དང༌། དེ་ལས་གཞན་ཡང་མཆོད་
པའི་ཚོགས། །ཞེས་པ་ནས། །སྤྲིན་རྣམས་སོ་སོར་གནས་གྱུར་ཅིག །ཅེས་པའི་བར་དང་།
སྤྱི་བཤགས་ཚར་གསུམ་བྱས། འདོད་ཆགས་ཞེ་སྡང་གཏི་མུག་དབང་གིས་ནི། །ཞེས་པ་
ནས། བྱང་ཆུབ་ཕྱིར་བསྔོའོ། །ཞེས་པའི་བར་བྱ། དེ་ནས་ལམ་རིམ་གསོལ་འདེབས།
ལམ་མཆོག་སྒོ་འབྱེད་གདངས་ཡིད་འཁུལ་བ་དང་བཅས་ཏེ་གདོན། དེ་ནས་མཆོད་ཡུལ་
རྣམས་རང་བཞིན་གྱི་གནས་སུ་གཤེགས་ཞེས་གཤེགས་སོ། །ཐུན་བཞིའམ། ཐུན་དྲུག་
ཏུ་ཉམས་སུ་ལེན་ན། ཐུན་ཐ་མ་ལ་གཤེགས་གསོལ་བྱ། དེ་ནི་བཤེས་གཉེན་བསྟེན་ཚུལ་གྱི་
- 7 -

རྒྱལ་དབང་གསུམ་པ་བསོད་ནམས་རྒྱ་མཚོའི་གསུང་འབུམ།
སྔོན་འགྲོའོ། །བསྟེན་ཚུལ་དངོས་ནི་དཔྱད། སྒོམ་གྱི་སྒོ་ནས་བསྒོམ་པར་བྱ་སྟེ། དེ་ཡང་
བདག་གི་དཔལ་ལྡན་བླ་མ་དམ་པ་འདི་རྣམས་དངོས་གྲུབ་ཐམས་ཅད་ཀྱི་རྩ་བ། འདི་
ཕྱིའི་ལེགས་ཚོགས་ཐམས་ཅད་ཀྱི་འབྱུང་གནས་ཡིན། སྨན་པ་དང་ནད་པ་བཞིན་དུ་བླ་
མས་སྡུག་བསྔལ་གྱི་ནད་སེལ་བས་སྐུ་དྲིན་ཆེ། འཁོར་བ་ཐོག་མ་མེད་པ་ནས་ད་བར་
འཁོར་བར་(༦བ)གཏན་འཁྱམས་བྱས་པ་འདི། བཤེས་གཉེན་དམ་པ་དེ་དང་མ་མཇལ་
བའམ། མཇལ་ཀྱང་དེའི་བཀའ་བཞིན་མ་བསྒྲུབས་པས་ལན། ད་ནི་ངས་བླ་མས་ཅི་མཉེས་
བྱེད་དགོས། ཟས་ནོར་འགྲངས་ནས་སྐྱིད་རྒྱགས་པའི་སྐབས་སུ་གསེར་སྦྲམ་ལག་པས་
ལྟོགས་གྲིར་འཆི་ལ་ཁད་ལ་ཟས་ཕོར་གང་སྟེར་བ་དྲིན་ཆེ་བ་བཞིན།
ཐེག་ཚད་བྱིན་པ་ལས།
ང་ལ་ནི། རིམ་ལྔ་ལས། འདི་ནི་རང་བྱུང་བཅོམ་ལྡན་འདས། །ལྷག་པའི་ལྷ་ནི་གཅིག་པུ་
ཉིད། །མན་ངག་རབ་ཏུ་སྟེར་བའི་ཕྱིར། །རྡོ་རྗེ་སློབ་དཔོན་དེ་བས་ལྷག །ཅེས་གསུངས་
པ་ལྟར་སངས་རྒྱས་རྣམས་ལས་ཀྱང་བླ་མ་འདི་བཀའ་དྲིན་ཆེ་ངེས་བསམ། སྔོན་བདག་
ག་གི་སྟོན་པས་སྐྱེ་བ་ཡོད་ན་འཆི་བ་ཡོད། །འགོག་པ་འདི་ནི་བདེ་བ་ཡིན། །ཞེས་པའི་
ཚིགས་བཅད་ཕྱེད་ཙམ་དང་། ཚིགས་བཅད་རེ་ཙམ་གསན་པའི་བླ་མ་ལ་བཀའ་དྲིན་བསམ་
པའམ། བླ་མ་དེ་མཉེས་པར་བྱ་བའི་ཕྱིར་གསེཪ་སྲང་འབུམ་ཕྲག་ཕུལ་བ་དང་། རྒྱལ་
པོའི་སྲས་དང་བཙུན་མོ་ལ་སོགས་པ་ཆེས་ཕངས་པ་ཕུལ་བ། སྐུ་ལུས་ལ་མར་མེ་སྟོང་
བཙུགས་པ་སོགས། ལུས་ལོངས་སྤྱོད་ཐམས་ཅད་གཏོང་བར་མཛད་འདུག །བདག་ཀྱང་
སྟོན་པ་དེའི་རྗེ